BIZ บวก 5% ทำนิวไฮในรอบ 5 เดือน ลุ้นรายได้ปี 60 โตกระฉูด
BIZ บวก 5% ทำนิวไฮในรอบ 5 เดือน ลุ้นรายได้ปี 60 โตกระฉูด ล่าสุด ณ เวลา 15.46 น. ราคาอยู่ที่ 5.25 บาท บวก 0.25 บาท หรือ 5.00% สูงสุดที่ 5.30 บาท ต่ำสุดที่ 4.98 บาท มูลค่าซื้อขายที่ 135.87 ล้านบาท โบรกฯ แนะ “ซื้อ” ชูเป้า 5.50 บาท คาดกำไรปี 60 โตต่อเนื่องจากจำนวนผู้ป่วยโรคมะเร็งที่เพิ่มสูงขึ้น
16 ม.ค. 2560

ผู้สื่อข่าวรายงานว่า ราคาหุ้นบริษัท บิสซิเนสอะไลเม้นท์ จำกัด (มหาชน) หรือ BIZ ณ เวลา 15.46 น. ราคาอยู่ที่ 5.25 บาท บวก 0.25 บาท หรือ 5.00% สูงสุดที่ 5.30 บาท ต่ำสุดที่ 4.98 บาท มูลค่าซื้อขายที่ 135.87 ล้านบาท 

ด้านบล.ฟิลลิป แนะนำ “ซื้อ” ราคาเป้าหมาย 5.50 บาท/หุ้นทางฝ่ายวิจัยคาดรายได้จากการขายและกำไรทั้งในปี 59 และ 60 จะเติบโตต่อเนื่องจากศักยภาพการขยายตัวของตลาดที่มีความต้องการผลิตภัณฑ์สูงจากจำนวนผู้ป่วยโรคมะเร็งที่เพิ่มสูงขึ้น โดยปี 60 คาดบริษัทน่าจะรับรู้รายได้จากการขายเครื่องฉายรังสีเข้ามาเพิ่มอีกราว 3 เครื่อง ทำให้ผลการดำเนินงานยังโดดเด่น คงสมมติฐานยอดขายปี 60 ไว้ที่ 980 ล้านบาท เพิ่มขึ้น 29.4% y-y แต่ทว่าปรับกำไรสุทธิทั้งปี 60 ขึ้นมาอีก 72% ที่ 134 ล้านบาท ขยายตัว 31.4%  y-y จากการควบคุมต้นทุนสินค้าขายได้ดีขึ้น น่าจะทำให้งานโครงการมีอัตรากำไรอยู่ในระดับที่น่าพอใจ  
 
นายวรวิทย์ สีลภูสิทธิ์ รองประธานเจ้าหน้าที่บริหารด้านการเงินและทรัพยากรมนุษย์ บมจ.บิสซิเนสอะไลเม้นท์ (BIZ) เปิดเผยว่า บริษัทตั้งเป้ารายได้ปี 60 เติบโตไม่ต่ำกว่า 10% จากปีนี้ เป็นผลจากปริมาณงานในมือ (Backlog) ที่มีอยู่ 387 ล้านบาท แบ่งเป็นงานของโรงพยาบาลศิริราช มูลค่า 218 ล้านบาท และโรงพยาบาลกรุงเทพ มูลค่า 169 ล้านบาทนั้น ซึ่งจะรับรู้เป็นรายได้ในปีหน้าทั้งหมด
นอกจากนี้ บริษัทยังอยู่ระหว่างเจรจากับทั้งภาครัฐ และเอกชน 4-6 โครงการ โดยมีมูลค่าราว 100 ล้านบาท/โครงการ แต่เบื้องต้นบริษัทเตรียมที่จะยื่นเสนอราคาให้กับโรงพยาบาลของภาครัฐ 2-3 โครงการ มูลค่าราว 150 ล้านบาท ซึ่งจะทยอยรู้ผลการประมูลในปี 60
“ปีหน้าเราก็จะเติบโตตามงานใหม่ ๆ ที่เข้ามา โดยภาครัฐเราก็ยังมีการเจรจาอย่างต่อเนื่อง ในส่วนของภาคเอกชนก็ยังอยู่ระหว่างศึกษา แต่อย่างไรก็ตามยังเชื่อว่าความต้องการยังคงมีอย่างต่อเนื่อง เพราะคาดว่าในปี 63 ผู้ป่วยโรคมะเร็งจะเพิ่มไปใกล้เคียง 1.5 แสนราย จากปี 58 ที่มีผู้ป่วยเพียง 1.31 แสนราย ซึ่งปัจจุบันเครื่องมือของโรงพยาบาลรัฐยังไม่เพียงพอ และโรงพยาบาลของภาคเอกชนก็มีการซื้อเครื่องมือเพิ่มเติมอย่างต่อเนื่องเพื่อที่จะเพิ่มประสิทธิภาพในการรักษา ซึ่งเป็นแนวโน้มที่ช่วยให้เรามีการเติบโตต่อไป”นายวรวิทย์ กล่าว
นายวรวิทย์ กล่าวอีกว่า หลังจากที่บริษัทได้รับการแต่งตั้งและมอบอำนาจจาก Varian Medical Systems Pacific, Inc. ให้บริษัทเข้าไปเป็นตัวแทนจำหน่ายในประเทศกัมพูชา บริษัทยังต้องใช้ระยะเวลาในการเข้าไปศึกษาตลาดก่อน หลังจากนั้น จึงจะตั้งเป้าหมายแผนการดำเนินงาน แต่เบื้องต้นบริษัทตั้งเป้าหมายภายในปี 62-63 จะสัดส่วนรายได้จากต่างประเทศเพิ่มขึ้นเป็น 10-20%
อนึ่ง BIZ ได้รับแต่งตั้งและมอบอำนาจจาก  Varian Medical Systems Pacific, Inc.  ซึ่งดำเนินธุรกิจด้านเครื่องมือแพทย์และระบบซอฟต์แวร์สำหรับการรักษาโรคมะเร็ง โดยให้บริษัทเป็นตัวแทนอย่างเป็นทางการในประเทศกัมพูชา เพื่อดำเนินกิจกรรมด้านการจำหน่ายผลิตภัณฑ์ระบบเครื่องฉายรังสีรักษา (Radiotherapy Products) ผลิตภัณฑ์ระบบรังสีศัลยกรรม (Radiosurgery Product)  และผลิตภัณฑ์สำหรับรังสีระยะใกล้ ( Brachytherapy Products )  และอุปกรณ์ประกอบอื่น ๆ ทั้งนี้สัญญาดังกล่าวมีผลบังคับใช้จนถึงวันที่ 30 ก.ย.60
นายสมพงษ์ ชื่นกิติญานนท์ ประธานเจ้าหน้าที่บริหาร ของ BIZ กล่าวว่า บริษัทยังคงประมาณการรายได้ในปี 59 เติบโตไม่ต่ำกว่า 50-60% จากปีก่อนที่มีรายได้รวม 311 ล้านบาท โดยผลประกอบการงวด 9 เดือนปีนี้ มีรายได้รวม 509.14 ล้านบาท เพิ่มขึ้นจาก 74.40 ล้านบาทในช่วงเดียวกันของปีก่อน และมีกำไรสุทธิ 69.60 ล้านบาท จากงวดปีก่อนที่ขาดทุนสุทธิ 2.74 ล้านบาท